amanoisuno/poetBack huggingface dataset:
從軍有苦樂行 李益 
勞者且莫歌，我欲送君觴。從軍有苦樂，此曲樂未央。僕居在隴上，隴水斷人腸。東過秦宮路，宮路入咸陽。時逢漢帝出，諫獵至長楊。詎馳遊俠窟，非結少年場。一旦承嘉惠，輕身重恩光。秉筆參帷帟，從軍至朔方。邊地多陰風，草木自淒涼。斷絕海雲去，出沒胡沙長。參差引雁翼，隱轔騰軍裝。劍文夜如水，馬汗凍成霜。俠氣五都少，矜功六郡良。山河起目前，睚眥死路傍。北逐驅獯虜，西臨復舊疆。昔還賦餘資，今出乃贏糧。一矢弢夏服，我弓不再張。寄語丈夫雄，若樂身自當。
登長城 李益 
漢家今上郡，秦塞古長城。有日雲長慘，無風沙自驚。當今聖天子，不戰四夷平。
雜曲 李益 
妾本蠶家女，不識貴門儀。槁砧持玉斧，交結五陵兒。十日或一見，九日在路岐。人生此夫婿，富貴欲何為。楊柳徒可折，南山不可移。婦人貴結髮，寧有再嫁資。嫁女莫望高，女心願所宜。寧從賤相守，不願貴相離。藍葉郁重重，藍花若榴色。少婦歸少年，華光自相得。誰言配君子，以奉百年身。有義即夫婿，無義還他人。愛如寒爐火，棄若秋風扇。山嶽起面前，相看不相見。丈夫非小兒，何用強相知。不見朝生菌，易成還易衰。征客欲臨路，居人還出門。北風河梁上，四野愁雲繁。豈不戀我家，夫婿多感恩。前程有日月，勳績在河源。少婦馬前立，請君聽一言。春至草亦生，誰能無別情。殷勤展心素，見新莫忘故。遙望孟門山，殷勤報君子。既為隨陽雁，勿學西流水。嘗聞生別離，悲莫悲於此。同器不同榮，堂下即千里。與君貧賤交，何異萍上水。托身天使然，同生複同死。
送遼陽使還軍 李益 
征人歌且行，北上遼陽城。二月戎馬息，悠悠邊草生。青山出塞斷，代地入雲平。昔者匈奴戰，多聞殺漢兵。平生報國憤，日夜角弓鳴。勉君萬里去，勿使虜塵驚。
賦得早燕送別 李益 
碧草縵如線，去來雙飛燕。長門未有春，先入班姬殿。梁空繞不息，簷寒窺欲遍。今至隨紅萼，昔還悲素扇。一別與秋鴻，差池詎相見。
秋晚溪中寄懷大理齊司直 李益 
鳳翔屬明代，羽翼文葳蕤。昆侖進琪樹，飛舞下瑤池。振儀自西眷，東夏複分厘。國典唯平法，伊人方在斯。荒甯桁楊肅，芳輝蘭玉滋。明質鶩高景，飄颻服纓綏。天寒清洛苑，秋夕白雲司。況複空岩側，蒼蒼幽桂期。歲寒坐流霰，山川猶別離。浩思憑尊酒，氛氳獨含辭。
溪中月下寄楊子尉封亮 李益 
蘅若奪幽色，銜思恍無悰。宵長霜霧多，歲晏淮海風。團團山中月，三五離夕同。露凝朱弦絕，觴至蘭玉空。清光液流波，盛明難再逢。嘗恐河漢遠，坐窺煙景窮。小人諒處陰，君子樹大功。永願厲高翼，慰我丹桂叢。
春晚賦得餘花落 李益 
留春春竟去，春去花如此。蝶舞繞應稀，鳥驚飛詎已。衰紅辭故萼，繁綠扶雕蕊。自委不勝愁，庭風那更起。
聞亡友王七嘉禾寺得素琴 李益 
故人惜此去，留琴明月前。今來我訪舊，淚灑白雲天。詎欲匣孤響，送君歸夜泉。撫琴猶可絕，況此故無弦。何必雍門奏，然後淚潺湲。
校書郎楊凝往年以古鏡貺別今追贈以詩 李益 
明鏡出匣時，明如雲間月。一別青春鑒，回光照華髮。美人昔自愛，鞶帶手中結。願以三五期，經天無玷缺。
置酒行 李益 
置酒命所歡，憑觴遂為戚。日往不再來，茲辰坐成昔。百齡非久長，五十將半百。胡為勞我形，己須還複白。西山鸞鶴群，矯矯煙霧翮。明霞發金丹，陰洞潛水碧。安得淩風羽，崦嵫駐靈魄。無然坐衰老，慚歎東陵柏。
長社竇明府宅夜送王屋道士常究子 李益 
旦隨三鳥去，羽節淩霞光。暮與雙鳧宿，雲車下紫陽。天壇臨月近，洞水出山長。海嶠年年別，丘陵徒自傷。
觀回軍三韻 李益 
行行上隴頭，隴月暗悠悠。萬里將軍沒，回旌隴戍秋。誰令嗚咽水，重入故營流。
華山南廟 李益 
陰山臨古道，古廟閉山碧。落日春草中，搴芳薦瑤席。明靈達精意，仿佛如不隔。岩雨神降時，回飆入松柏。常聞坑儒後，此地返秦璧。自古害忠良，神其輔宗祏。
喜邢校書遠至對雨同賦遠晚飯阮返五韻 李益 
雀噪空城陰，木衰羈思遠。已蔽青山望，徒悲白雲晚。別離千里風，雨中同一飯。開徑說逢康，臨觴方接阮。旅宦竟何如，勞飛思自返。
城西竹園送裴佶王達 李益 
葳蕤淩風竹，寂寞離人觴。愴懷非外至，沉鬱自中腸。遠行從此始，別袂重淒霜。
月下喜邢校書至自洛 李益 
天河夜未央，漫漫複蒼蒼。重君遠行至，及此明月光。華星映衰柳，暗水入寒塘。客心定何似，餘歡方自長。
北至太原 李益 
炎祚昔昏替，皇基此鬱盤。玄命久已集，撫運良乃艱。南厄羊腸險，北走雁門寒。始於一戎定，垂此億世安。唐風本憂思，王業實艱難。中曆雖橫潰，天紀未可幹。聖明所興國，靈嶽固不殫。咄咄薄遊客，斯言殊不刊。
入華山訪隱者經仙人石壇 李益 
三考四嶽下，官曹少休沐。久負青山諾，今還獲所欲。嘗聞玉清洞，金簡受玄籙。夙駕升天行，雲遊恣霞宿。平明矯輕策，捫石入空曲。仙人古石壇，苔繞青瑤局。陽桂淩煙紫，陰羅冒水綠。隔世聞丹經，懸泉注明玉。前驚羽人會，白日天居肅。問我將致辭，笑之自相目。竦身雲遂起，仰見雙白鵠。墮其一紙書，文字類鳥足。視之了不識，三返又三複。歸來問方士，舉世莫解讀。何必若蜉蝣，然後為局促。鄙哉宦遊子，身志俱降辱。再往不及期，勞歌叩山木。
罷鏡 李益 
手中青銅鏡，照我少年時。衰颯一如此，清光難複持。欲令孤月掩，從遣半心疑。縱使逢人見，猶勝自見悲。
華陰東泉同張處士詣藏律師兼簡縣內同官因寄齊中書 李益 
蒼崖抱寒泉，淪照洞金碧。潛鱗孕明晦，山靈閟幽賾。前峰何其詭，萬變窮日夕。松老風易悲，山秋雲更白。故人邑中吏，五裏仙霧隔。美質簡瓊瑤，英聲鏗金石。煩君竟相問，問我此何適。我因贊時理，書寄西飛翮。哲匠熙百工，日月被光澤。大國本多士，荊岑無遺璧。高網彌八紘，皇圖明四辟。群材既兼暢，顧我在草澤。貴無身外名，賤有區中役。忽忽百齡內，殷殷千慮迫。人生已如寄，在寄複為客。舊國不得歸，風塵滿阡陌。
答郭黃中孤雲首章見贈 李益 
孤雲生西北，從風東南飄。帝鄉日已遠，蒼梧無還飆。已矣玄鳳歎，嚴霜集靈苕。君其勉我懷，歲暮孰不凋。
合源溪期張計不至 李益 
霜露肅時序，緬然方獨尋。暗溪遲仙侶，寒澗聞松禽。寂曆茲夜永，清明秋序深。微波澹澄夕，煙景含虛林。素志久淪否，幽懷方自吟。
竹溪 李益 
訪竹越雲崖，即林若溪絕。甯知修幹下，漠漠秋苔潔。清光溢空曲，茂色臨幽澈。採摘愧芳鮮，奉君歲暮節。
送諸暨王主簿之任 李益 
別愁已萬緒，離曲方三奏。遠宦一辭鄉，南天異風候。秦城歲芳老，越國春山秀。落日望寒濤，公門閉清晝。何用慰相思，裁書寄關右。
罷秩後入華山采茯苓逢道者 李益 
委綬來名山，觀奇恣所停。山中若有聞，言此不死庭。遂逢五老人，一謂西嶽靈。或聞樵人語，飛去入昴星。授我出雲路，蒼然淩石屏。視之有文字，乃古黃庭經。左右長松列，動搖風露零。上蟠千年枝，陰虯負青冥。下結九秋霰，流膏為茯苓。取之砂石間，異若龜鶴形。況聞秦宮女，華髮變已青。有如上帝心，與我千萬齡。始疑有仙骨，煉魂可永寧。何事逐豪遊，飲啄以膻腥。神物亦自閟，風雷護此扃。欲傳山中寶，回策忽已暝。乃悲世上人，求醒終不醒。
自朔方還與鄭式瞻崔稱鄭子周岑贊同會法雲寺三門避暑 李益 
予本疏放士，朅來非外矯。誤落邊塵中，愛山見山少。始投清涼宇，門值煙岫表。參差互明滅，彩翠竟昏曉。泠泠遠風來，過此群木杪。英英二三彥，襟曠去煩擾。遊川出潛魚，息陰倦飛鳥。徇物不可窮，唯於此心了。
來從竇車騎行 李益 
束發逢世屯，懷恩抱明義。讀書良有感，學劍慚非智。遂別魯諸生，來從竇車騎。追兵赴邊急，絡馬黃金轡。出入燕南陲，由來重意氣。自經皋蘭戰，又破樓煩地。西北護三邊，東南留一尉。時過欻如雲，參差不自意。將軍失恩澤，萬事從此異。置酒高臺上，薄暮秋風至。長戟與我歸，歸來同棄置。自酌還自飲，非名又非利。歌出易水寒，琴下雍門淚。出逢平樂舊，言在天階侍。問我從軍苦，自陳少年貴。丈夫交四海，徒論身自致。漢將不封侯，蘇卿勞遠使。今我終此曲，此曲誠不易。貴人難識心，何由知忌諱。
夜發軍中 李益 
邊馬櫪上驚，雄劍匣中鳴。半夜軍書至，匈奴寇六城。中堅分暗陣，太乙起神兵。出沒風雲合，蒼黃豺虎爭。今日邊庭戰，緣賞不緣名。
將赴朔方早發漢武泉 李益 
弭蓋出故關，窮秋首邊路。問我此何為，平生重一顧。風吹山下草，系馬河邊樹。奉役良有期，回瞻終未屢。去鄉幸未遠，戎衣今已故。豈惟幽朔寒，念我機中素。去矣勿複言，所酬知音遇。
城傍少年 李益 
生長邊城傍，出身事弓馬。少年有膽氣，獨獵陰山下。偶與匈奴逢，曾擒射雕者。名懸壯士籍，請君少相假。
遊子吟 李益 
女羞夫婿薄，客恥主人賤。遭遇同眾流，低回愧相見。君非青銅鏡，何事空照面。莫以衣上塵，不謂心如練。人生當榮盛，待士勿言倦。君看白日馳，何異弦上箭。
飲馬歌 李益 
百馬飲一泉，一馬爭上游。一馬噴成泥，百馬飲濁流。上有滄浪客，對之空歎息。自顧纓上塵，裴回終日夕。為問泉上翁，何時見沙石。
蓮塘驛 李益 
五月渡淮水，南行繞山陂。江村遠雞應，竹裏聞繰絲。楚女肌發美，蓮塘煙露滋。菱花覆碧渚，黃鳥雙飛時。渺渺溯洄遠，憑風托微詞。斜光動流睇，此意難自持。女歌本輕豔，客行多怨思。女蘿蒙幽蔓，擬上青桐枝。
五城道中 李益 
金鐃隨玉節，落日河邊路。沙鳴後騎來，雁起前軍度。五城鳴斥堠，三秦新召募。天寒白登道，塞濁陰山霧。仍聞舊兵老，尚在烏蘭戍。笳簫漢思繁，旌旗邊色故。寢興倦弓甲，勤役傷風露。來遠賞不行，鋒交勳乃茂。未知朔方道，何年罷兵賦。
與王楚同登青龍寺上方 李益 
連岡出古寺，流睇移芳宴。鳥沒漢諸陵，草平秦故殿。搖光淺深樹，拂木參差燕。春心斷易迷，遠目傷難遍。壯日各輕年，暮年方自見。
登夏州城觀送行人賦得六州胡兒歌 李益 
六州胡兒六蕃語，十歲騎羊逐沙鼠。沙頭牧馬孤雁飛，無定河邊數株柳，共送行人一杯酒。胡兒起作和蕃歌，回頭忽作異方聲，一聲回盡征人首。蕃音虜曲一難分，不見天邊青作塚，古來愁殺漢昭君。
從軍夜次六胡北飲馬磨劍石為祝殤辭 李益 
我行空磧，見沙之磷磷，與草之冪冪，半沒胡兒磨劍石。當時洗劍血成川，至今草與沙皆赤。我因扣石問以言，請君先問湘江水，然我此恨乃可論。秦亡漢絕三十國，為之彈劍作哀吟，風沙四起雲沉沉。滿營戰馬嘶欲盡，年移代去感精魂，空山月暗聞鼙鼓。秦坑趙卒四十萬，韓公三城斷胡路，漢甲百萬屯邊秋。乃分司空授朔土，殤為魂兮，可以歸還故鄉些；沙場地無人兮，
登天壇夜見海 李益 
朝遊碧峰三十六，夜上天壇月邊宿。仙人攜我搴玉英，霞梯赤城遙可分，霓旌絳節倚彤雲。八鸞五鳳紛在禦，竦身別我期丹宮，空山處處遺清風。九州下視杳未旦，
大禮畢皇帝禦丹鳳門改元建中大赦 李益 
大明曈曈天地分，六龍負日升天門。鳳凰飛來銜帝籙，宸居穆清受天曆，建中甲子合上元。昊穹景命即已至，雲亭之事略可記，七十二君寧獨尊。小臣欲上封禪表，
輕薄篇 李益 
豪不必馳千騎，雄不在垂雙鞬。天生俊氣自相逐，忽聞燕雁一聲去，回鞍挾彈平陵園。歸來青樓曲未半，安知我有不平色，白日欲落紅塵昏。死生容易如反掌，
野田行 李益 
日沒出古城，野田何茫茫。寒狐嘯青塚，鬼火燒白楊。昔人未為泉下客，行到此中曾斷腸。
古別離 李益 
雙劍欲別風淒然，雌沉水底雄上天。江回漢轉兩不見，
效古促促曲為河上思婦作 李益 
促促何促促，黃河九回曲。嫁與棹船郎，空床將影宿。不道君心不如石，那教妾貌長如玉。
漢宮少年行 李益 
君不見上宮警夜營八屯，冬冬街鼓朝朱軒。玉階霜仗擁未合，少年排入銅龍門。暗聞弦管九天上，玉籠金鎖養黃口，探雛取卵伴王孫。分曹陸博快一擲，晚來香街經柳市，行過倡舍宿桃根。相逢杯酒一言失，豈知人事無定勢，朝歡暮戚如掌翻。椒房寵移子愛奪，持杯收水水已覆，徙薪避火火更燔。欲求四老張丞相，